รัฐมนตรีว่าการกระทรวงยุติธรรม เข้มสั่งตั้งกรรมการสอบ ผู้คุมเรียกรับเงิน
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณีญาติผู้ต้องขัง  ออกมาร้องเรียนว่าผู้คุมในทัณฑสถานหญิงธนบุรีเรียกรับเงินกับทางครอบครัวหลายครั้งหลังได้รับทราบเรื่องดังกล่าวแล้ว ซึ่งยืนยันว่าเป็นสิ่งที่รับไม่ได้ เสมือนเป็นการซ้ำเติมผู้ต้องขังและญาติต่อมาได้สั่งการอธิบดีกรมราชทัณฑ์ เร่งตั้งคณะกรรมการสอบสวนความผิดและในระหว่างนี้ ให้พักงานทันทีหากพบว่า มีความผิดจริง ก็ต้องออกจากราชการอย่างเดียว นายสมศักดิ์ กล่าวอีกว่า เรื่องดังกล่าวไม่ควรเกิดขึ้น เพราะเป็นการทำลายภาพลักษณ์ขององค์กรและทำลายกระทรวงยุติธรรม ส่วนงานของเรือนจำที่ผ่านมาได้ยกระดับความเป็นอยู่ของผู้ต้องขังมาโดยตลอด ทั้งลดความแออัด เพิ่มพื้นที่นอน สร้างอาชีพ รวมถึงทำเรือนจำท่องเที่ยว เพื่อให้ผู้ต้องขังมีรายได้ คืนคนดีสู่สังคม ดังนั้นจึงขอให้กรมราชทัณฑ์มีมาตรการเข้มงวดให้มากขึ้น